एनसीसी कपमा एमआईबी च्याम्पियन
खुल्ला नारायणडाँडा क्रिकेट कपमा एमआइबी क्रिकेट क्लब तानसेन च्याम्पियन बनेको छ । फाइनलमा आयोजक टिम नारायणडाँडा क्रिकेट क्लबलाई ७ विकेटले पछि पार्दै एमआइबी च्याम्पियन बनेको हो ।
पाल्पा — खुल्ला नारायणडाँडा क्रिकेट कपमा एमआइबी क्रिकेट क्लब तानसेन च्याम्पियन बनेको छ । फाइनलमा आयोजक टिम नारायणडाँडा क्रिकेट क्लबलाई ७ विकेटले पछि पार्दै एमआइबी च्याम्पियन बनेको हो ।पाल्पाको बगनासकाली गाउँपालिका–१, चिलाङ्दी खेलमैदानमा भएको फाइनलमा टस जितेर ब्याटिङ रोजेको एनसीसीले निर्धारित १५ ओभरको खेलमा १५ ओभरमा अन्तिम बलमा सबै बिकेट गुमाएर ७३ रन जोड्यो । एनसीसीका लागि विक्रम घिमिरेले २३, सागर बस्यालले २० रनको योगदान दिए । बलिङतर्फ एमआइबीका प्रकाश बरालले ४, विश्वास श्रेष्ठले ३, हिल्सन पाण्डे क्षत्री, सागर लामिछाने र आशिष थारुले एक/एक विकेट लिए । ७४ रनको लक्ष्य पछ्याएको एमआइबीले ९ ओभरमा ३ विकेट गुमाएर जित सुनिश्चित गरेको हो । एमआइबीका लागि हिल्सन पाण्डे क्षत्रीले ४३ र निरज भण्डारीले १३ रनको योगदान गरे । बलिङतर्फ एनसीसीका शिव बस्यालले दुई र विक्रम घिमिरेले एक विकेट लिए । प्रतियोगितामा एमआईबीका हिल्सन फाइनल अफ दि म्याच भए । प्रतियोगितामा उत्कृष्ट बलर एनसीसीका बिक्रम घिमिरे, उत्कृष्ट ब्याट्सम्यान एमआइबीका हिल्सन र उत्कृष्ट खेलाडी एमआइबीकै आशिष भए । बिजेता टिमलाई जिल्ला खेलकूद विकास समिति पाल्पाका कार्यवाहक अध्यक्ष दिपक घिमिरे, क्लवका अध्यक्ष विक्रम घिमिरे, खेल संयोजक नवराज बस्याल लगायतले नगद, प्रमाणपत्र, सिल्ड र मेडल बितरण गरे । ग्रामीण भेगका युवाको प्रयासमा भएको प्रतियोगितामा १५ टिमको सहभागिता थियो । बिजेतालाई नगद २० हजार, कप, मेडल र प्रमाणपत्र, उपबिजेताले १० हजार, कप, मेडल र प्रमाण पत्र पाए । प्रतियोगितामा म्यानअफ द टुर्नामेन्टलाई सिल्ड, प्रमाणपत्र कुखुराको भाले, बेस्ट ब्याट्समेनलाई सिल्ड, प्रमाणपत्र, बेस्ट बलरलाई सिल्ड, प्रमाणपत्र र म्यान अफ द म्याचलाई मेडल र नगद प्रदान गरिएको छ । 